## Statut Hrvatske komore inženjera šumarstva i drvne tehnologije

### NN 136/2006 (18.12.2006.), Statut Hrvatske komore inženjera šumarstva i drvne tehnologije

# HRVATSKA KOMORA INŽENJERA ŠUMARSTVA I DRVNE TEHNOLOGIJE

**3094**

Na temelju članka 17. stavka 3. Zakona o Hrvatskoj komori in­ženjera šumarstva i
drvne tehnologije (»Narodne novine«, broj 22/06), uz prethodnu suglasnost
Ministarstva poljoprivrede, šumarstva i vodnog gospodarstva od 22. studenoga
2006. godine, klasa 011-02/06-01/26, urbroj: 525-07-06-3, Skupština Hrvatske
komore inženjera šumarstva i drvne tehnologije je na sjednici održanoj 7.
prosinca 2006. godine, donijela

## STATUT

### HRVATSKE KOMORE INŽENJERA ŠUMARSTVA I DRVNE TEHNOLOGIJE

I. OPĆE ODREDBE

Članak 1.
**(sadržaj Statuta)**

Ovim se Statutom pobliže uređuje ustrojstvo Hrvatske komore inženjera šumarstva
i drvne tehnologije (dalje u tekstu: Komora), način odlučivanja, biranja i
trajanja, odnosno opoziva mandata članova u tijelima Komore; sazivanju i
održavanju sjednica tijela Komore; postupku upisa u imenike ovlaštenih
inženjera; načinu vođenja imenika ovlaštenih inženjera; strukovnim zadacima i
stručnim smjerovima ovlaštenih inženjera; pravima i dužnostima ovlaštenih
inženjera; lakšim i težim povredama dužnosti i ugleda ovlaštenih inženjera i
kaznama za te povrede; stegovnom postupku za utvrđivanje povrede dužnosti i
ugleda ovlaštenih inženjera; tijelima za pokretanje i vođenje stegovnog
postupka; ustrojstvo i djelokrug Stručne službe Komore; načinu ostvarivanja
interesa članova; javnosti rada Komore te druga pitanja od značaja za njezine
članove ako drugačije nije određeno Zakonom o Hrvatskoj komori inženjera
šumarstva i drvne tehnologije (dalje u tekstu: Zakon).

Članak 2.
**(pravna osobnost)**

(1) Komora je pravna osoba javnog prava pod nazivom »HRVAT­SKA KOMORA INŽENJERA
ŠUMARSTVA I DRVNE TEHNOLOGIJE«.
(2) Komora može koristiti i skraćeni naziv »HKIŠDT«.
(3) U poslovanju s inozemstvom, Komora koristi sljedeći naziv: »Croatian Chamber
of Forest and Wood Technology Engineers«.
(4) Sjedište Komore je u Zagrebu.
(5) Komoru zastupa i predstavlja predsjednik Komore.

Članak 3.
**(znak, pečat, žigovi)**

(1) Komora ima svoj znak (logotip), pečat i žigove.
(2) Pečat i žig Komore su okrugla oblika, promjera 30 mm s upisanim tekstom u
krugu: Hrvatska komora inženjera šumarstva i drvne tehnologije, Zagreb, a u
sredini je znak (logotip) Komore.
(3) Pečati za tintu mogu se otiskivati u tamnoplavoj tinti.
(4) Znak (logotip) Komore sastoji se od stilizirane ilustracije stabala koja
zajedno tvore šumarak; u krošnje stabala upisana su dva zupčanika, u većem
zupčaniku upisan je detalj hrvatske šahovnice. U podnožju stabala teku dvije
valovite linije.
(5) Na temelju odobrenja Središnjeg državnog ureda za upravu, Komora koristi
pečat s grbom Republike Hrvatske na javnim ispravama koje izdaje u okviru javnih
ovlasti.

Članak 4.
**(odgovornost za obaveze)**

(1) Komora za obaveze odgovara cjelokupnom imovinom.
(2) Članovi Komore ne odgovaraju za obaveze Komore.

Članak 5.
**(suradnja s ostalim komorama i organizacijama)**

Komora surađuje s nevladinim organizacijama, savezima i dru­štvima u zemlji i
inozemstvu, ostalim strukovnim komorama i inženjerskim komorama ostalih država,
te se povezuje u međunarodne inženjerske i ostale asocijacije.

II. ČLANSTVO U KOMORI

Članak 6.
**(članovi sa statusom ovlaštenog inženjera)**

(1) Članovi Komore su inženjeri šumarstva i drvne tehnologije koji obavljaju
stručne poslove iz područja šumarstva, lovstva i drv­ne tehnologije (dalje u
tekstu: ovlašteni inženjeri), odnosno stručne poslove: projektiranja, izrade,
procjene, izvođenja i nadzora radova iz područja uzgajanja, uređivanja,
iskorištavanja i otvaranja šuma, lovstva, zaštite šuma, hortikulture,
rasadničarske proizvodnje, savjetovanja, ispitivanja kvalitete proizvoda,
sudskog vještačenja, izrade i revizije stručnih studija i planova, kontrole
projekata i stručne dokumentacije, izgradnje uređaja, izbor opreme, objekata,
procesa i sustava, stručno osposobljavanje i licenciranje radova u šumarstvu,
lovstvu i preradi drva.
(2) Na temelju članstva u Komori ovlaštenom inženjeru izdaje se odgovarajuće
rješenje, pečat i iskaznica. Iskaznica i pečat su trajno vlasništvo Komore i
izdaju se na trošak Komore.
(3) Odluku o veličini i obliku te načinu izdavanja, uporabi i vraćanju iskaznice
i pečata donosi Vijeće Komore.

Članak 7.
**(počasni članovi)**

(1) Članovi Komore mogu biti i počasni članovi.
(2) Mjerila za primanje počasnih članova u Komoru te njihova prava i obaveze
propisuju se posebnim pravilnikom koji donosi Skupština Komore.
(3) Evidenciju počasnih članova vodi Stručna služba Komore.

Članak 8.
**(stjecanje i prestanak članstva u Komori)**

(1) Inženjer šumarstva i inženjer drvne tehnologije svojstvo člana Komore stječu
upisom u imenik ovlaštenih inženjera ako ispunjavaju uvjete:
– da je hrvatski državljanin, odnosno državljanin neke od zema­lja Europske
unije nakon pristupanja Republike Hrvatske Europskoj uniji,
– da je potpuno poslovno sposobna,
– da je zdravstveno sposobna za obavljanje poslova,
– da je diplomirala na biotehničkom fakultetu u Republici Hrvat­skoj te stekla
zvanje diplomiranog inženjera ili magistra znanosti šumarstva ili zvanje
diplomiranog inženjera magistra znanosti drvne tehnologije, odnosno da je
diplomirala u inozemstvu ako se po posebnim propisima priznaje istovjetnost
inozemne diplome,
– da ima tri godine radnog staža u struci i položen stručni ispit ili doktorat
iz područja određenog stručnog smjera,
– da protiv nje nije pokrenuta istraga, odnosno da se protiv nje ne vodi kazneni
postupak za djela iz članka 24. Zakona,
– da je član inozemne inženjerske komore na temelju uzajam­nosti,
– da ne obavlja poslove koji su nespojivi s inženjerskom djelat­nošću te da je
dostojna za obavljanje inženjerske djelatnosti.
(2) Inženjeri šumarstva i inženjeri drvne tehnologije koji na dan stupanja na
snagu Zakona imaju 10 godina radnog staža u struci na poslovima određenoga
stručnog smjera imaju pravo na upis u Komoru, ako u roku od dvije godine od dana
stupanja na snagu Zakona podnesu zahtjev za upis u Imenik ovlaštenih inženjera.
(3) Ovlaštenom inženjeru prestaje članstvo u Komori i pravo obavljanja poslova
sa strukovnim nazivom ovlašteni inženjer brisanjem iz Imenika ovlaštenih
inženjera:
1. ako mu prestane hrvatsko državljanstvo, odnosno državljanstvo neke od zemalja
Europske unije nakon pristupanja Republike Hrvatske Europskoj uniji,
2. ako mu bude oduzeta ili djelomično oduzeta poslovna sposobnost,
3. ako postane trajno zdravstveno nesposoban za obavljanje poslova,
4. ako mu je izrečena mjera zabrane obavljanja djelatnosti, odnosno sigurnosna
mjera,
5. ako je stegovnom kaznom izgubio pravo obavljanja poslova,
6. kad se usvoji zahtjev podnositelja za prestanak članstva u Komori,
7. ako je osuđen na bezuvjetnu kaznu zatvora dulje od šest mjeseci,
8. ako više od šest mjeseci bez opravdanoga razloga ne obavlja poslove te
9. ako obavlja poslove koji su nespojivi s inženjerskom djelatnošću.

III. PRAVA I DUŽNOSTI OVLAŠTENIH INŽENJERA

Članak 9.
**(općenito)**

Članovi Komore imaju prava i dužnosti određene propisima koji uređuju područje
njihovog djelovanja, ovaj Statut i ostali akti Komore.

Članak 10.
**(prava članova Komore)**

(1) Ovlašteni inženjeri imaju pravo:
1. surađivati u radu tijela Komore, ako ovim Statutom i ostalim aktima Komore
nije drugačije određeno;
2. birati i biti birani u tijela Komore i u izborna tijela za biranje članova,
ako ovim Statutom i ostalim aktima Komore nije drugačije određeno:
3. koristiti usluge koje sukladno propisima iz područja šumarstva, lovstva i
drvne tehnologije te ovim Statutom pruža Komora;
4. prisustvovati seminarima, simpozijima i ostalim stručnim usavršavanjima te
susretima koje organizira Komora;
5. na stalno stručno usavršavanje i primanje stručnog Glasila komore;
6. na pomoć i eventualne organizirane mogućnosti osiguranja od odštetnih
zahtjeva;
7. na slobodno istupanje iz članstva Komore;
8. na pečat i iskaznicu u skladu s uvjetima propisanim općim aktom Komore;
9. davati prijedloge za donošenje novih te izmjene i dopune važećih akata
Komore.
(2) Članovi Komore koji nisu upisani u imenike Komore, ne mogu birati i biti
birani u tijela Komore, te ne mogu ostvarivati prava iz stavka 1. ovoga članka.

Članak 11.
**(dužnosti članova Komore)**

Dužnosti ovlaštenih inženjera jesu:
1. poštivanje Statuta, Kodeksa strukovne etike Komore, pravila struke te svih
odluka i akata Komore;
2. savjesno i pošteno obavljanje funkcije u tijelima Komore i ostalim tijelima u
koje su birani, odnosno imenovani;
3. redovno obavještavanje Komore, odnosno njenih nadležnih tijela i radnih
tijela, te službi Komore o svim podacima, koje određuju propisi iz područja
šumarstva, lovstva i drvne tehnologije, ovaj Statut i ostali akti Komore, u roku
petnaest dana od nastanka promjene;
4. na zahtjev Komore javiti Komori i njenim tijelima podatke značajne u svezi
provjere poštivanja Kodeksa strukovne etike Komore, poštivanja minimalnih cijena
usluga i ostalih akata Komore, prije svega u stegovnim i ostalim postupcima koji
se vode u Komori;
5. plaćanje upisnine, redovno plaćanje članarine i ostalih doprinosa utvrđenih
propisima iz područja šumarstva, lovstva i drvne tehnologije, ovim Statutom i
ostalim aktima Komore, u roku dospijeća navedenom na računu;
6. u slučaju istupanja iz članstva Komore, prije istupanja pod­miriti sve
dospjele obaveze prema Komori.

Članak 12.
**(članarina, upisnina)**

(1) Članarina je redovno godišnje davanje koje plaćaju članovi Komore.
(2) Obaveza plaćanja članarine nastupa s prvim danom u mjesecu koji slijedi dan
upisa u Imenik Komore.
(3) Počasni članovi koji nisu upisani u Imenik Komore ili im je status
ovlaštenog inženjera u mirovanju, oslobođeni su plaćanja članarine.
(4) Upisnina je jednokratno davanje koje inženjeri šumarstva i drvne tehnologije
plaćaju prilikom podnošenja zahtjeva za upis u Imenik Komore.
(5) Visinu članarine i upisnine određuje Skupština Komore.

Članak 13.
**(neplaćanje članarine i ostalih obaveze prema Komori)**

(1) U slučaju da član Komore i nakon druge opomene ne plati članarinu, ista će
se naplatiti sudskim putem.
(2) Neplaćanje članarine nakon druge opomene razlog je za pokretanje stegovnog
postupka.
(3) O pokretanju stegovnog postupka odlučuje stegovni tužitelj na prijedlog
Vijeća Komore.

Članak 14.
**(stručno usavršavanje)**

(1) Članovi Komore imaju pravo i dužnost stalno se stručno usavršavati.
(2) Vijeće Komore, na prijedlog Odbora za stručno usavršavanje, usvaja godišnji
program stručnog usavršavanja članova Komore, te predlaže sredstva za
financiranje godišnjeg programa za tekuću godinu.
(3) Vijeće Komore, na prijedlog Odbora za stručno usavršavanje, uspostavlja
sistem praćenja, potvrđivanja i evidentiranja struč­nog usavršavanja za svakog
člana Komore u okviru programa za tekuću godinu.
(4) Za potvrđivanje stručnog usavršavanja svakoga člana Komore u sklopu
godišnjeg programa, zadužen je Odbor za stručno usa­vršavanje, a za praćenje i
evidentiranje, te pripremu materijala Od­bora za stručno usavršavanje, zadužena
je Stručna služba Komore.
(5) Vijeće Komore imenuje članove Odbora za stručno usavršavanje.

IV. UPIS U IMENIKE KOMORE
Članak 15.
**(upis u imenike)**

Pravo uporabe strukovnog naziva »ovlašteni inženjer« stječe se upisom u Imenike
ovlaštenih inženjera.

Članak 16.
**(zahtjev za upis)**

(1) Zahtjev za upis u Imenik ovlaštenih inženjera podnosi se Odboru za upis u
odgovarajući imenik ovlaštenih inženjera.
(2) Zahtjev iz stavka 1. ovoga članka razmatra Odbor za upis u odgovarajući
imenik Komore i daje Nacrt rješenja predsjedniku Komore, koji donosi odnosno
potpisuje odgovarajuće rješenje.
(3) Upisom u odgovarajuće imenike Komore smatra se da su ovlašteni inženjeri
prihvatili obvezu obavljati poslove u skladu s ovlastima utvrđenim Zakonom,
aktima Komore, posebnim zakonima i propisima donesenim temeljem tih zakona.

Članak 17.
**(dopuna zahtjeva za upis)**

Pri odlučivanju o zahtjevu za upis u Imenik ovlaštenih inženjera, Komora može
zatražiti od podnositelja zahtjeva da dopuni dokaze o svom pravu na upis u
Imenik ovlaštenih inženjera.

Članak 18.
**(prekid postupka upisa)**

Postupak u povodu zahtjeva za upis u Imenik ovlaštenih inženjera prekinut će se
ako je protiv podnositelja zahtjeva otvorena istraga zbog kaznenog djela koje bi
ga činilo nedostojnim za obavljanje inženjerskih poslova ili je protiv njega iz
istog razloga pokrenut stegovni postupak u tijelu ili pravnoj osobi u kojoj radi
ili koje je član.

Članak 19.
**(pokretanje upravnog spora)**

Ako Odbor za upis u odgovarajući Imenik Komore ne donese rješenje o urednom
zahtjevu u roku 60 dana od dana podnošenje urednog zahtjeva, a ne postoje
razlozi za odgodu upisa, podnositelj zahtjeva može pokrenuti upravni spor kao da
je zahtjev odbijen.

Članak 20.
**(primjena Zakona o općem upravnom postupku)**

U postupcima za upis u Imenik ovlaštenih inženjera te u drugim slučajevima u
kojima se odlučuje o pravima i obvezama ovlaštenih inženjera, osim ako Zakonom i
ovim Statutom nije drugačije određeno, ovlaštena tijela Komore odlučuju
primjenjujući na odgovarajući način odredbe Zakona o općem upravnom postupku.

V. IMENICI KOMORE
Članak 21.
**(imenici Komore)**

(1) Komora vodi ove imenike:
1. Imenik ovlaštenih inženjera šumarstva;
2. Imenik ovlaštenih inženjera drvne tehnologije.
(2) U Imenike iz stavka 1. ovoga članka upisuju se inženjeri šumarstva i
inženjeri drvne tehnologije na temelju rješenja o upisu.
(3) U smislu Zakona, inženjer šumarstva jest osoba koja je diplomirala na
šumarskom fakultetu, šumarskom odjelu u Republici Hrvatskoj te stekla zvanje
diplomiranog inženjera šumarstva ili magistra šumarstva.
(4) U smislu Zakona, inženjer drvne tehnologije jest osoba koja je diplomirala
na šumarskom fakultetu, drvno-tehnološkom odjelu u Republici Hrvatskoj i stekla
zvanje diplomiranog inženjera drvne tehnologije ili magistra struke drvne
tehnologije.
(5) Inženjer šumarstva ili inženjer drvne tehnologije jest i osoba koja je
diplomirala na odgovarajućem fakultetu u inozemstvu iz područja šumarstva i
drvne industrije, ili magistar ako joj se po posebnome propisu može priznati
istovrijednost inozemne diplome.
(6) Imenike iz stavka 1. ovoga članka vodi Stručna služba Komore.

Članak 22.
**(ustroj i vođenje imenika)**

Imenici iz članka 21. stavka 1. ukoričene su knjige, a vode se i na osobnom
računalu.
(1) Komora odgovara za vjerodostojnost svakog pojedinačno provedenog upisa.
(2) Podatci o upisima u Imenike koji se vode na osobnom računalu, pohranjuju se
na odgovarajući medij kao sigurnosna kopija.
(3) Imenici se čuvaju trajno.

Članak 23.
**(vođenje imenika)**

(1) Imenici su ukoričene u knjige, koje se vode kao ispis registarskih stranica
s valjanim podatcima upisanim na osobnom računalu za svaki pojedinačni upis
ovlaštenog inženjera šumarstva i ovlaštenog inženjera drvne tehnologije, za koje
je obvezatan upis propisan Zakonom.
(2) Svaki ispis stranice iz stavka 1. ovoga članka označava se rednim brojem, a
listovi se prošivaju jamstvenikom.
(3) Svaki imenik i zbirka isprava se zaključuju sa 31. prosinca tekuće godine.
Imenik se zaključuje tako da se iza posljednjeg upisanog rednog broja stavlja
bilješka koja sadržava dan, mjesec i godinu zaključenja, redni broj posljednjeg
upisa u imeniku i upisniku, broj ispisanih članova Komore, broj upisanih
subjekata upisa. Tu bilješku potpisuje predsjednik Komore te ovjerava
stavljanjem pečata Komore u vosku preko završnih krajeva jamstvenika.
(4) Kod manjeg opsega upisa, Imenici se mogu koristiti i voditi kao jedna knjiga
za više godina. Tada se na sredini prve stranice lista iza kojeg počinju upisi u
sljedećoj godini olovkom crvene boje označava godina.
(5) Imenici se mogu nadopunjavati i dodatnim upisima podataka za svakog upisanog
i nakon zaključenja upisa, tako da se svi dodatni upisi upisuju vlastoručno,
crvenom tintom na već uvezenim ispisima stranica registarskih podataka.

Članak 24.
**(poništavanje i brisanje upisa)**

(1) Upisi u imenike ne mogu se brisati niti poništiti.
(2) Ako je neki subjekt krivo upisan, precrtat će se cijeli upis olovkom u
crvenoj boji, kosom crtom iz lijevog donjeg prema gornjem desnom kutu, te se uz
crtu upisuje tekst »pogrešan upis«.
(3) Na isti način propisan u stavku 2. ovoga članka naznačit će se i ispis
subjekta upisa.

Članak 25.
**(vođenje imenika)**

U Imenik ovlaštenih inženjera šumarstva i Imenik ovlaštenih inženjera drvne
tehnologije (dalje u tekstu: Imenik), upisuje se:
1. ime i prezime ovlaštenog inženjera šumarstva ili ovlaštenog inženjera drvne
tehnologije
2. jedinstveni matični broj građana
3. datum i mjesto rođenja, spol
4. datum upisa, broj upisa te zakonska osnova za upis
5. broj i datum rješenja o upisu
6. stručni smjer ovlaštenog inženjera šumarstva i ovlaštenog inženjera drvne
tehnologije
7. naziv i sjedište tvrtke zaposlenja
8. status ovlaštenog inženjera šumarstva ili ovlaštenog inženjera drvne
tehnologije u pravnoj osobi
9. promjena nastala tijekom obavljanja inženjerskih poslova, te datum i broj
rješenja na osnovi kojeg je ta promjena provedena
10. razlog brisanja iz imenika, s brojem i datumom rješenja na temelju kojeg je
provedeno brisanje
11. zabilježba o mirovanju i prestanku članstva u Komori, odnosno obavljanju
inženjerskih poslova, s brojem i datumom rješenja na temelju kojeg je zabilježba
unesena
12. zabilježba o pokretanju stegovnog postupka s podatcima o ak­tu kojim je
postupak završen, te naznake izrečene stegovne mjere
13. podatci o dužnostima u tijelima Komore te njihovo trajanje
14. ostale zabilježbe.

Članak 26.
**(evidencije)**

(1) Komora vodi i evidenciju osobnih podataka o svakom ovlaštenom inženjeru,
evidenciju o stegovnim postupcima i evidenciju o članovima ispisanim iz
odgovarajućih Imenika.
(2) Evidencija osobnih podataka o svakom ovlaštenom inženjeru osniva se kao
samostalna evidencija i vodi se na osobnom računalu na temelju podataka iz
zbirki isprava za subjekte upisa u imenike i upisnike Komore. Evidencija osobnih
podataka za ovlaštene inženjere upisane u Imenike sadrži abecedni red s imenom i
prezimenom, jedinstvenim matičnim brojem, uz naznaku broja stranice i upisnog
broja pod kojim je ovlašteni inženjer upisan u odgovarajućem Imeniku.
(3) Evidencija o stegovnim postupcima vodi se na osobnom računalu o svakom
postupku pokrenutom pred stegovnim tijelima Komore. Evidencija sadržava sljedeće
podatke: klasu predmeta, datum prijave, podnositelja prijave, prijavljenoga,
stegovno tijelo koje rješava predmet, rješenje o odbacivanju prijave/obustavi
postupka, tužitelj, stegovno vijeće (datum i odluka), članove stegovnih vijeća,
žalba na rješenje stegovnog vijeća, datum optužnice, stegovni tužitelj, datum
rasprave, rasprava odgođena razlog, članovi Vijeća stegovnog suda, datum
presude, presuda (oslobađajuća ili osuđujuća), izrečena kazna, datum žalbe,
odluka po žalbi, pravomoćnost.
(4) Evidencija podataka o članovima ispisanim iz odgovarajućih Imenika osniva se
kao samostalna evidencija i vodi se na osob­nom računalu. Evidencija sadržava
sljedeće podatke: ime i prezime ovlaštenog inženjera, pravna osnova za prestanak
članstva, klasa/broj/datum izdavanja rješenja o prestanku članstva, datum
brisanja iz Imenika te datum prestanka članstva u Komori.

VI. SIGURNOST I ČUVANJE PODATAKA
Članak 27.
**(čuvanje podataka)**

(1) Stručna služba Komore dužna je provoditi mjere osiguranja, zaštite i
pohranjivanja podataka iz Imenika i evidencija, te je dužna provoditi mjere
sigurnosti, održavanja i provjere ispravnosti rada osobnih računala i
komunikacijskog sustava.
(2) Tajnik Komore određuje sredstva zaštite i imenuje osobe od­govorne za
provedbu zaštite postupka računalno komunikacijskog sustava.

VII. OBJAVA PODATAKA O PROVEDENIM UPISIMA
Članak 28.
**(objava podataka)**

Komora dostavlja Glasilu komore i internetskom portalu sadržaj upisanih podataka
za svaki provedeni upis u Imenik Komore, navodeći ime i prezime ili naziv
subjekta upisa, upisni broj te strukovni naziv, radi objave.

VIII. STRUČNI SMJEROVI I STRUKOVNI ZADACI OVLAŠTENIH INŽENJERA
Članak 29.
**(stručni smjerovi i strukovni zadaci ovlaštenih inženjera šumarstva)**

*(1) Ovlašteni inženjer šumarstva*Područje ovlaštenosti odnosno strukovni zadaci:
• izrada elaborata pripreme rada i troškovnika radova za potrebe šumarske
operative;
• provođenje motrenja i praćenja stanja na reviru;
• provođenje, vođenje i nadzor svih radova u šumi koji su propisani
šumskogospodarskim planom na reviru, odnosno gospodarskoj jedinici;
• preuzimanje izvršenih radova na reviru, sastavljanje i ovjera kolaudacijskog
zapisnika;
• vođenje propisanih evidencija za revir te izdavanje popratne dokumentacije za
promet šumskih proizvoda;
• izrada i ovjeravanje godišnjeg operativnog plana na reviru, odnosno
gospodarskoj jedinici, te izvješća o njegovom izvršenju;
• edukacije, savjetovanje te ostali poslovi iz područja šumarske operative.
*(2) Ovlašteni inženjer šumarstva za uzgajanja šuma, sjemenarstva i
rasadničarstva*Područje ovlaštenosti odnosno strukovni zadaci:
• projektiranje, planiranje, izrada elaborata i studija iz područja uzgajanja
šuma, rasadničarstva i sjemenarstva;
• izrada smjernica uzgajanja šuma i upotrebe šumskog reprodukcijskog materijala
za potrebe šumskogospodarskih planova;
• odabir postupaka, opreme, objekata, sredstava, materijala, tehnike i
tehnologije radova za potrebe uzgajanja šuma, rasadničarstva i sjemenarstva;
• izbor sjemenskih sastojina i plus stabala za osnivanje klonskih sjemenskih
plantaža;
• izbor vrsta i klonova kao i načina osnivanja novih šumskih nasada;
• rukovođenje proizvodnjom šumskog reprodukcijskog i hortikulturnoga materijala;
• kontrola kvalitete izvedenih radova, postupaka, opreme, objekata, sredstava,
materijala, primijenjenih tehnika i tehnologija iz područja uzgajanja šuma,
sjemenarstva i rasadničarstva;
• izdavanje certifikata, svjedodžbi i ostalih dokumenata o podrijetlu, kvaliteti
i sukladnosti s propisanim standardima šumskog reprodukcijskog materijal u
prometu;
• edukacije, savjetovanje iz područja uzgajanja šuma, sjemenarstva i
rasadničarstva.
*(3) Ovlašteni inženjer šumarstva za zaštitu šuma od štetnih organizama, požara i
elementarnih nepogoda*Područje ovlaštenosti odnosno strukovni zadaci:
• projektiranje, planiranje, izrada elaborata i studija iz područja zaštite šuma
od štetnih organizama, požara i elementarnih nepogoda;
• izrada smjernica zaštite šuma za potrebe šumskogospodarskih planova;
• odabir postupaka, opreme, objekata, sredstava, materijala, tehnike i
tehnologije radova za zaštitu šuma od štetnih organizama, požara i elementarnih
nepogoda;
• izrada potrebnih analiza, vrednovanja, procjena ugroženosti, motrenja i
praćenja
stanja iz područja zaštite šuma od štetnih organizama, požara i elementarnih
nepogoda;
• utvrđivanje zdravstvenoga stanja bilja u prometu i rasadnicima;
• kontrola kvalitete izvedenih radova, postupaka, opreme, objekata, sredstava,
materijala, primijenjenih tehnika i tehnologija na radovima zaštite šuma od
štetnih organizama, požara i elementarnih nepogoda;
• izdavanje certifikata, svjedodžbi i ostalih dokumenata o zdravstvenom stanju
bilja u prometu;
• edukacije, savjetovanje, izrada revizija u području zaštite šuma od štetnih
organizama, požara i elementarnih nepogoda.
*(4) Ovlašteni inženjer šumarstva za uređivanje šuma*Područje ovlaštenosti odnosno strukovni zadaci:
• sudjelovanje u radnim skupinama za izradu Nacionalnog šumarskog programa,
šumskogospodarske osnove područja i dokumenata prostornog uređenja;
• sudjelovanje u aktivnostima provedbe nacionalne inventure šumskih resursa
(neposredna provedba, nadzor);
• samostalna izrada – vođenje i nadzor provedbe terenskih i uredskih radova pri
izradi, obnovi ili reviziji šumskogospodarskih planova;
• sastavljanje uređajnih zapisnika za šumskogospodarske planove;
• edukacije, savjetovanje, izrada revizija i vještačenje u područ­ju uređivanja
šuma;
• Izrađuje ili vodi izradu cjelovitog (ili segmenata) Nacionalnog šumskog
programa (NŠP),
• vodi (facilitira) javne rasprave vezano za NŠP,
• izrađuje programe za očuvanje šumskih ekosustava u zaštićenim područjima
• izrađuje model upravljanja zaštićenim područjima s prevladavajućim šumskim
• izrađuje elaborate za izdvajanje šuma posebne namjene
• izrađuje elaborate za izdvajanje šuma iz šumskogospodarskog područja
• izrađuje programe udruživanja privatnih šumovlasnika.
*(5) Ovlašteni inženjer šumarstva za šumarske tehnike, tehnologije i organizaciju
proizvodnje*Područje ovlaštenosti odnosno strukovni zadaci:
• projektiranje, planiranje, izrada elaborata i studija pridobivanja drva i
sigurnosti pri šumskom radu;
• odabir postupaka, opreme, objekata, sredstava, materijala, tehnike i
tehnologije pridobivanja drva i sigurnosti pri šumskom radu;
• licenciranje metoda i postupaka, te strojeva i opreme za radove pridobivanja
drva;
• vrednovanje i procjena kakvoće obloga drva, te izdavanje certifikata i potvrda
o sukladnosti s propisanim standardima;
• kontrola kvalitete izvedenih radova, postupaka, opreme, objekata, sredstava,
materijala, primijenjenih tehnika i tehnologija pridobivanja drva i sigurnosti
pri šumskom radu;
• edukacije, savjetovanje u području tehnika i tehnologija pridobivanja drva,
kvalitete obloga drva i sigurnosti pri šumskom radu
• provodi potvrđivanje rukovatelja šumskom mehanizacijom (EU standard)
• provodi licenciranje organizacijske i socijalne komponente u licenciranju
izvoditelja šumskih radova
• izrađuje elaborate za poduzetničke projekte i inicijative u izvođenju radova
iskorištavanja šuma
• izrađuje, verificira i arbitrira vezano za norme i normative u iskorištavanju
šuma
• izrađuje elaborate procjena rizika pri pojedinim vrstama šumskog rada
• izrađuje studije opravdanosti (feasibility studies) investicija u sigurnost na
radu
• izrađuje i provodi programe osposobljavanja za rad na siguran način
• izrađuje analize i izvješća o stanju sigurnosti pri šumskom radu za potrebe
Nacionalnog programa sigurnosti na radu
• sudjeluje u izradi Programa protupožarnih mjera
• vodi javne rasprave vezane za certifikaciju šuma i drvnih sortimenata.
*(6) Ovlašteni inženjer šumarstva za izgradnju i održavanje šumske infrastrukture*Područje ovlaštenosti odnosno strukovni zadaci:
• projektiranje, planiranje, izrada elaborata, idejnih i glavnih projekata i
studija primarnog i sekundarnog otvaranja šuma, te za potrebe izgradnje i
održavanja šumske infrastrukture;
• izrada smjernica izgradnje i održavanja šumske infrastrukture za potrebe
šumskogospodarskih planova;
• nadzor izgradnje šumskih cesta i posebnih šumskih promet­nica, traktorskih
putova, sanacije pokosa cesta biološkim i tehnič­kim metodama;
• primopredaja dovršenih radova izgradnje šumskih prometnica (primarnih,
sekundarnih i posebnih);
• licenciranje metoda i postupaka, kao i strojeva za izgradnju i održavanja
šumskih prometnica;
• edukacije, savjetovanje u području izgradnje i održavanja šumske
infrastrukture.
*(7) Ovlašteni inženjer šumarstva za lovstvo*Područje ovlaštenosti odnosno strukovni zadaci
• izrada lovnogospodarskih osnova, programa uzgoja divljači i programa zaštite
divljači;
• projektiranje, planiranje, izrada elaborata i studija iz područja lovstva, kao
i nadzor nad njihovom izvedbom;
• vrednovanja, analize, motrenja i praćenja stanja divljači i njihovih staništa;
• ustanovljenje lovišta;
• procjena šteta od divljači i na divljači;
• edukacije, savjetovanje u području lovstva.
*(8) Ovlašteni inženjer šumarstva za ekologiju i očuvanje bioraznolikosti šuma*Područje ovlaštenosti odnosno strukovni zadaci:
• vrednovanja, analize, motrenja i praćenja stanja šumskih ekosustava, staništa
i stabala;
• izrada programa, elaborata i studija o praćenju i stanju šumskih ekosustava,
staništa i stabala;
• izrada smjernica gospodarenja šumama za potrebe šumskogospodarskih planova u
zaštićenim objektima prirode;
• izrada programa, elaborata i studija ekološke sanacije šumskih staništa;
• vrednovanje općekorisnih funkcija šuma;
• izračunavanje biomase stabala, sastojina i ekosustava;
• izrada studija utjecaja na okoliš;
• edukacije, savjetovanje u području ekologije i očuvanja bioraznolikosti
šumskih ekosustava, staništa i stabala;
• izrađuje ocjene prihvatljivosti zahvata za prirodu (vidi Zakon o zaštiti
prirode);
• izrađuje elaborate vezane za štete na prirodi.
*(9) Ovlašteni inženjer šumarstva za urbano šumarstvo*Područje ovlaštenosti odnosno strukovni zadaci:
• vrednovanje, analiza, procjena, motrenja i praćenja stanja urbanih šumskih
ekosustava;
• projektiranja, planiranja, izrade elaborata i studija o urbanim šumskim
ekosustavima;
• izrada smjernica gospodarenja urbanim šumskim ekosustavima za potrebe
šumskogospodarskih planova;
• odabir i kontrola postupaka, opreme, objekata, sredstava, materijala, tehnike
i tehnologije rada u urbanim šumskim ekostavima i urbanim prostorima;
• priprema, provođenje i nadzor radova arborikulture u urbanim prostorima;
• analiza, valorizacija i oblikovanje parkovnih prostora;
• priprema, provedba i nadzor sanacije degradiranih staništa u urbanim
prostorima, pokosa cesta, vodotoka, kamenoloma i sličnih biološkim metodama;
• edukacije, savjetovanje u području urbanog šumarstva.
(10) Strukovne zadatke ovlaštenog inženjera šumarstva iz stavka 1. mogu
obavljati ovlašteni inženjeri šumarstva svih ostalih struč­nih smjerova ovoga
Statuta.

Članak 30.
**(stručni smjerovi i strukovni zadaci ovlaštenog inženjeradrvne tehnologije)**

*(1) Ovlašteni inženjer drvne tehnologije za drvo*Područje ovlaštenosti i strukovni zadaci:
• mikroskopsko i makroskopsko određivanje vrsta drva i drv­nih vlakana;
• određivanje i vrednovanje grešaka drva;
• ispitivanje svojstava drva;
• određivanje kvalitete drva;
• određivanje uporabnih svojstava drva;
• određivanje tehnoloških svojstava drva;
• određivanje i vrednovanje kvalitete drva u proizvodima od drva;
• certficiranje svih svojstava drva.
*(2) Ovlašteni inženjer drvne tehnologije za drvne i nedrvne materijale*Područje ovlaštenosti i strukovni zadaci:
• projektiranje svojstava drvnih materijala i nedrvnih materijala;
• ispitivanje svojstava drvnih materijala i nedrvnih materijala;
• uvođenje europskih smjernica za drvne i nedrvne materijale;
• potvrđivanje sukladnosti s europskim smjernicama za drvne i nedrvne
materijale.
*(3) Ovlašteni inženjer drvne tehnologije za oblikovanje proizvoda od drva*Područje ovlaštenosti i strukovni zadaci:
• dizajnira drvne proizvode;
• projektira drvne proizvode.
*(4) Ovlašteni inženjer drvne tehnologije za pilansku proizvod­nju*Područje ovlaštenosti i strukovni zadaci:
• projektira tehnološke procese u pilanskoj proizvodnji;
• nadzire izvođenje projekata i daje dopuštenje za rad projektiranih proizvodnih
procesa;
• ispituje i osigurava kvalitetu pilanskih proizvoda sukladno EN i HRN;
*(5) Ovlašteni inženjer drvne tehnologije za projektiranje drvnotehnoloških
procesa*Područje ovlaštenosti i strukovni zadaci:
• projektira tehnološke procese u zaštiti i konzervaciji drva, u proizvodnji
ploča od cjelovitog drva, ploča od uslojenog drva, ploča od usitnjenog drva,
proizvoda od drva za graditeljstvo, parketa, namještaja i drugih proizvoda od
drva;
• nadzire izvođenje projekata i daje dopuštenje za rad projektiranih proizvodnih
procesa.
*(6) Ovlašteni inženjer drvne tehnologije za opremanje objekata i unutrašnje
uređenje*Područje ovlaštenosti i strukovni zadaci:
• izrađuje projekte za uređenje interijera;
• izabire materijale za opremanje objekata;
• nadzire izvođenje projekata.
*(7) Ovlašteni inženjer drvne tehnologije za osiguranje kvalitete proizvoda od
drva i proizvodnih procesa*Područje ovlaštenosti i strukovni zadaci:
• brine o osiguranju kvalitete proizvodnih procesa;
• brine o osiguranju kvalitete proizvoda;
• brine o certificiranju proizvoda i procesa.

IX. LICENCE (ODOBRENJA) ZA OBAVLJANJE RADOVA IZ PODRUČJA ŠUMARSTVA, LOVSTVA I
DRVNE TEHNOLOGIJE
Članak 31.
**(licence za šumarske radove)**

(1) Radove iz područja šumarstva i lovstva može obavljati samo osoba s licencom
(odobrenjem) izdanom od Komore, osim šumoposjednika koji pojedine radove u
svojoj šumi mogu obavljati bez licence, sukladno posebnom propisu.
(2) Vrste šumarskih radova za koje Komora izdaje licencu, jesu:
1. izrada šumskogospodarskih i lovnogospodarskih planova
2. radovi uzgajanja šuma, šumsko sjemenarstvo i rasadničarstvo
3. radovi zaštite šuma od štetnih organizama, požara i elementarnih nepogoda
4. radovi pridobivanja drva iz šume
5. radovi na šumskoj infrastrukturi
6. radovi urbanog šumarstva
7. radovi ekologije i očuvanja bioraznolikosti šuma
8. radovi doznake stabala.
(3) Za radove iz točke 1. i 8. stavka 2. ovoga članka, izdaje se samo
jedinstvena licenca, a za radove iz točaka 2. do 7. istog stvaka mogu se
izdavati i djelomične licence za svaku fazu radova, ovisno o uvjetima koje
zadovoljava izvođač radova.
(4) Faze radova za koje se može izdati djelomična licenca jesu priprema rada,
njegova provedba i nadzor.
(5) Licenca za obavljanje radova iz stavka 2. ovoga članka stječe se uz
predočenje dokaza o općem udovoljavanju za izvođenje šumarskih radova te
udovoljavanju minimalnim uvjetima za izvođenje šumarskih radova sukladno
posebnom propisu, a to su:
• dokaz o pravnoj osobnosti, odnosno registriranosti za obavljanje šumarskih
radova osobe koja traži licencu,
• dokazi o potrebnom broju zaposlenih radnika, odnosno nabavljenih strojeva,
opreme, mjernih uređaja i alata za obavljanje određene vrste ili faze rada,
• dokazi o stručnoj osposobljenosti radnika, odnosno ovlaštenju odgovornih osoba
– ovlaštenih inženjera šumarstva za obavljanje određene vrste ili faze rada,
• dokazi o uvjerenjima i atestima strojeva, opreme i mjernih uređaja i alata
potrebnih za sigurno i pouzdano obavljanje određene vrste ili faze rada,
• ostale uvjete propisane posebnim propisima, ovisno o vrsti i fazi rada.
(6) Licenca se izdaje posebno za svaku vrstu rada, a u jednoj licenci može se
obuhvatiti sve tri faze radova.

Članak 32.
**(licence za drvno-tehnološke radove)**

(1) Radove iz područja drvne tehnologije može obavljati osoba s licencom
(odobrenjem), izdanom od Komore.
(2) Vrste radova za koje Komora izdaje licence, jesu:
– ispitivanje i određivanje svih relevantnih svojstava drva,
– ispitivanje i određivanje svih relevantnih svojstava, te projek­tiranje drvnih
i nedrvnih materijala,
– dizajniranje i projektiranje drvnih proizvoda,
– projektiranje tehnoloških procesa u pilanskoj proizvodnji i proizvodnji
proizvoda od drva u graditeljstvu, nadzor nad izgrad­njom i puštanjem u pogon,
te ispitivanje kvalitete pilanskih proizvoda i proizvoda od drva u
graditeljstvu, sukladno EN i HRN. Poslovi rukovođenja proizvodnjom,
– projektiranje tehnoloških procesa u proizvodnji furnira i ploča od svih oblika
usitnjenog drva, nadzor nad izgradnjom i puštanje u pogon navedenih proizvodnih
linija. Poslovi rukovođenja proizvodnjom,
– projektiranje tehnoloških procesa u proizvodnji namještaja, opremanju objekata
i drugih proizvoda od drva, nadzor nad izgrad­njom i puštanje u pogon navedenih
proizvodnih procesa. Poslovi rukovođenja proizvodnjom,
– projektiranje unutrašnjeg opremanja objekata, odabir materijala. Nadzor
izvođenja projekata unutrašnjeg opremanja. Poslovi rukovođenja unutrašnjim
opremanjem objekata,
– izrada projekata i elaborata za siguran rad u proizvodnim procesima prerade
drva.

Članak 33.
**(izdavanje, obnova i oduzimanje licenci)**

(1) Način izdavanja, obnavljanja i oduzimanja licenci za radove u šumarstvu,
lovstvu i drvnoj industriji propisuje se posebnim pravilnikom koji donosi
Skupština Komore.
(2) Zahtjev za obnovu licence podnosi se najkasnije 30 dana prije završetka
njezinog važenja, u protivnom se mora podnijeti zah­tjev za novu licencu.
(3) Kod obnove licence potrebno je podnijeti dokaze o udovoljavanju uvjetima kao
i za izdavanje nove te o podmirenim financijskim obvezama prema Komori.
(4) Licenca se oduzima kada se utvrdi da je izvođač radova prestao ispunjavati
bilo koji uvjet za obavljanje radova, koji je propisan za izdanu licencu.
(5) O izdavanju, obnavljanju i oduzimanju licenci odlučuje Povjerenstvo za
licenciranje kojeg imenuje Vijeće Komore.
(6) Podnositelju se zahtjeva najkasnije u roku 30 dana od dana podnesenog
zahtjeva daje licenca i ista se upisuje u Upisnik licenciranih osoba Komore.
(7) Za izdavanje i obnovu licenci plaća se naknada prema Cjeniku koji donosi
Vijeće Komore.

X. ZADACI I DJELATNOST KOMORE
Članak 34.
**(zadaci Komore)**

Komora:
1. određuje načela struke na području šumarstva, lovstva i drv­ne tehnologije,
2. potiče razvoj struka udruženih u Komoru, te brine za njihov ugled,
3. surađuje s državnim tijelima i tijelima lokalne samouprave i uprave te
zastupa struku u odnosu prema njima,
4. brine za stručno usavršavanje na području šumarstva, lovstva i drvne
tehnologije, te sudjeluje u pripremanju programa stručnog usavršavanja, izdaje
službeno glasilo i druge publikacije,
5. brine za stručni razvoj i neovisnost šumarstva, lovstva i drv­ne tehnologije,
6. zastupa interese svojih članova u odnosu prema državnim organima, organima
lokalne samouprave i poslodavcima, te sa namjerom osiguravanja njihove
neovisnost i stručnog razvoja, te nadzora nad obavljanjem djelatnosti u
šumarstvu, lovstvu i drvnoj tehnologiji, vodi imenike ovlaštenih inženjera
šumarstva i drvne tehnologije, daje, obnavlja i oduzima licence (odobrenja)
pravnim i fizičkim osobama za obavljanje radova iz područja šumarstva, lovstva i
drvne tehnologije, te obavlja druge usluge za potrebe svojih članova,
7. osigurava polaganje stručnih ispita,
8. uspostavlja, vodi i održava imenike Komore,
9. odlučuje o upisu i brisanju iz imenika Komore i ostalih evidencija Komore;
odlučuje o statusu mirovanju ovlaštenih inženjera,
10. članovima Komore, upisanim u imenik Komore, izdaje pečate i iskaznice,
11. provodi nadzor nad poštivanjem akata Komore i Kodeksa strukovne etike
Komore, te donosi mjere sukladno Pravilniku o stegovnim postupcima i drugim
aktima Komore,
12. sprječava ovlaštenim inženjerima obavljanje djelatnosti na nedozvoljen
način,
13. u svezi izvršavanja javnih ovlasti, zahtijeva i prikuplja podatke od
državnih upravnih tijela, upravnih tijela lokalne samouprave i uprave i
inspekcijskih službi,
14. potiče suradnju između članova, te raspravlja i rješava međusobne sporove
među njima,
15. potiče stručnu, kulturnu i društvenu djelatnost svojih članova,
16. usklađuje interes između različitih struka koje su udružene u Komoru,
osigurava kvalitetu obavljanja inženjerskih usluga na području šumarstva,
lovstva i drvne tehnologije,
17. priprema prijedlog cijena usluga u obavljanju djelatnosti šumarstva, lovstva
i drvne tehnologije, te isti prosljeđuje na suglasnost Ministru za
poljoprivredu, šumarstvo i vodno gospodarstvo,
18. osigurava obvezno osiguranje za članove Komore za štetu, koja bi mogla
nastati investitorima i trećim osobama,
19. surađuje s nadležnim ministarstvima u pripremanju propisa i standarda s
područja šumarstva, lovstva i drvne tehnologije,
20. obavlja ostale zadatke utvrđene: propisima o šumama, lovstvu, drvnoj
tehnologiji, ovim Statutom i ostalim aktima Komore,
21. potiče donošenje propisa kojima se utvrđuju javne ovlasti Komore u skladu s
kriterijima europske i svjetske prakse,
22. daje stručna mišljenja kod pripreme propisa iz područja šumarstva, lovstva i
drvne tehnologije,
23. donosi opće akte koji su joj stavljeni u nadležnost.

Članak 35.
**(javne ovlasti Komore)**

(1) Komora obavlja ove poslove kao javne ovlasti:
• vodi imenik ovlaštenih inženjera šumarstva i drvne tehnologije (u daljnjem
tekstu: Imenik ovlaštenih inženjera),
• daje, obnavlja i oduzima licence (odobrenja) pravnim i fizič­kim osobama za
obavljanje radova iz područja šumarstva, lovstva i drvne tehnologije,
• utvrđuje visinu upisnine i članarine u Komoru,
• utvrđuje profesionalne obveze članova i njihovo obavljanje, u skladu s
Kodeksom strukovne etike,
• provodi stručne ispite za ovlaštene inženjere, sukladno posebnom propisu o
sadržaju i načinu polaganja stručnih ispita kojega donosi ministar nadležan za
šumarstvo, lovstvo i drvnu tehnologiju (u daljnjem tekstu: ministar),
• druge poslove koji su ovim i posebnim zakonima utvrđeni kao javne ovlasti
Komore.
(2) Akti koje Komora izdaje u obavljanju javnih ovlasti javne su isprave.

XI. USTROJSTVO KOMORE
Članak 36.
**(ustrojstvo)**

Članovi Komore ostvaruju svoje interese neposredno u strukovnim razredima, a
posredno u tijelima Komore.

Članak 37.
**(tijela Komore)**

(1) Tijela Komore jesu:
1. Skupština Komore,
2. Predsjednik Komore,
3. Vijeće Komore,
4. Nadzorni odbor Komore
(2) Stalna radna tijela Komore:
1. Povjerenstvo za Statut, Poslovnik i opće akte,
2. Odbor za upis u imenike,
3. Povjerenstvo za stručne ispite,
4. Povjerenstvo za stručno usavršavanje.
(3) Za obavljanje određenih zadataka Komore, Skupština i Vijeće Komore mogu
osnovati kao svoja radna tijela i ostale stalne ili povremene radne skupine.
(4) Djelokrug rada, ustroj, način rada te ostala pitanja od značaja za rad
stalnih radnih tijela Komore uredit će Vijeće Komore posebnim aktom.

1. SKUPŠTINA KOMORE
Članak 38.
**(sastav Skupštine)**

(1) Skupštinu Komore čine izabrani predstavnici strukovnih razreda.
(2) U Skupštini Komore osigurava se razmjerna zastupljenost strukovnih razreda
tako da svaki strukovni razred ima pet predstav­nika (dalje u tekstu: članovi
Skupštine).
(3) Mandat članova Skupštine traje četiri godine, odnosno do izbora novih
članova.

Članak 39.
**(nadležnosti Skupštine)**

Skupština Komore:
1. donosi Statut i druge opće akte;
2. donosi temeljni program rada;
3. donosi godišnji proračun i prihvaća izvješće o izvršenju proračuna;
4. donosi odluku o visini upisnine i članarine;
5. donosi odluku o raspisivanju izbora za tijela Komore;
6. donosi Poslovnik o izboru i radu Skupštine i drugih tijela Komore;
7. donosi Pravilnik o izdavanju, obnavljanju i oduzimanju licence (odobrenja) za
radove u šumarstvu, lovstvu i drvnoj industriji;
8. donosi Pravilnik o cijenama usluga Komore i utvrđuje cijene usluga Komore;
9. donosi Pravilnik o stručnom usavršavanju;
10. donosi Kodeks strukovne etike ovlaštenih inženjera šumarstva i drvne
tehnologije;
11. donosi Pravilnik o stegovnom postupku i stegovnoj odgovornosti;
12. imenuje i razrješava predsjednika Komore;
13. imenuje i razrješava članove Vijeća Komore;
14. bira i razrješava članove stegovnih tijela;
15. bira i razrješava članove Nadzornog odbora;
16. imenuje i razrješava članove onih radnih tijela, koje Skupština Komore
osniva za radna tijela;
17. raspravlja i prihvaća Izvještaj o radu Komore, Izvještaj o radu Vijeća
Komore, Izvještaj o radu Nadzornog odbora, Izvještaj o radu stegovnih tijela te
se upoznaje s izvještajima o radu radnih tijela;
18. raspravlja o svim pitanjima od zajedničkog interesa, vezana uz rad, uvjete
rada i stručnu problematiku na područjima obavljanja inženjerskih usluga svojih
članova, te u svezi tih pitanja usvaja stavove i odluke;
19. usvaja odluku o prestanku djelovanja Komore i raspodjeli imovine;
20. raspravlja i o ostalim pitanjima u okviru zadataka Komore, utvrđenih
propisima o šumarstvu, lovstvu i drvnoj tehnologiji, Statutom i ostalim aktima
Komore, te o tome oblikuje odgovarajuće odluke;
21. donosi i ostale akte.

Članak 40.
**(zasjedanje Skupštine)**

Redovite sjednice Skupštine Komore održavaju se najmanje jednom godišnje.

Članak 41.
**(sazivanje Skupštine)**

(1) Skupštinu saziva predsjednik Komore na vlastitu inicijativu, na zahtjev
Vijeća Komore ili na zahtjev strukovnog razreda.
(2) Strukovni razred, koji zahtjeva sazivanje Skupštine, mora predsjedniku
Komore predati pisani zahtjev s prijedlogom dnevnog reda.
(3) Predsjednik Komore dužan je sazvati Skupštinu u roku 30 dana nakon
zaprimanja zahtjeva.

Članak 42.
**(objava sazivanja Skupštine)**

(1) Poziv na sjednicu Skupštine upućuje se članovima Skupštine najkasnije
petnaest dana prije dana održavanja sjednice.
(2) U pozivu za sjednicu Skupštine treba naznačiti prijedlog dnevnog reda
sjednice, mjesto njena održavanja i vrijeme početka rada.
(3) Uz poziv za sjednicu Skupštine članovima se dostavljaju svi materijali
pripremljeni za Skupštinu.

Članak 43.
**(kvorum Skupštine)**

Skupština se može održati i donositi pravovaljane odluke ako je na njoj nazočna
većina svih članova Skupštine, odnosno većina predstavnika svakog strukovnog
razreda.

Članak 44.
**(glasovanje na Skupštini)**

Odluka Skupštine donesena je ako je za nju javno glasovala većina nazočnih
članova Skupštine.

Članak 45.
**(predsjednik Skupštine)**

(1) Radom Skupštine predsjedava predsjednik Komore koji je po funkciji i
predsjednik Skupštine.
(2) Skupštini može prisustvovati i javni bilježnik.

Članak 46.

(Poslovnik o radu Skupštine) Skupština svoj rad uređuje Poslovnikom o radu
Skupštine.

2. PREDSJEDNIK KOMORE
Članak 47.
**(nadležnosti predsjednika Komore)**

(1) Predsjednik Komore:
1. zastupa i predstavlja Komoru;
2. odgovora za zakonitost rada Komore;
3. predsjedava Vijeću Komore, saziva ga i predstavlja;
4. saziva i predsjedava Skupštini Komore;
5. provodi odluke Skupštine i Vijeća Komore, te ostalih tijela Komore;
6. s predsjednikom pojedinačne ispitne komisije za stručne ispite potpisuje
uvjerenja o položenim stručnim ispitima;
7. na osnovi odluke Odbora za upis, izdaje i potpisuje rješenja o upisima u
imenike Komore;
8. samostalno sklapa ugovore i odobrava isplate novčanih iznosa do iznosa od
200.000,00 kuna (riječima: dvije stotine tisuća kuna), a preko tog iznosa uz
odobrenje Vijeća Komore;
9. donosi odluke o zaključivanju ugovora o radu, te u svezi prava i obveza iz
radnog odnosa ako za odlučivanje o tim pitanjima nije pisano ovlastio tajnika
Komore;
10. obavlja ostale poslove sukladno propisima za koje je ovlašten od Skupštine,
Vijeća Komore ili strukovnih razreda.
(2) Za svoj rad predsjednik Komore odgovara Skupštini i Vijeću Komore.

Članak 48.
**(uvjeti za predsjednika Komore i njegov mandat)**

(1) Za predsjednika Komore može se kandidirati svaki član Komore koji je upisan
u Imenik ovlaštenih inženjera i kojeg predloži strukovni razred.
(2) Predsjednika Komore bira i razrješava Skupština Komore iz redova svojih
članova s mandatom od četiri godine, uz mogućnost ponovnog biranja, odnosno
imenovanja.
(3) Predsjednik Komore poslove može obavljati prema ugovoru o radu s punim
radnim vremenom ili dijelom radnog vremena ili uz određenu naknadu reguliranu
ugovorom o djelu, o čemu odluku donosi Skupština Komore pri izboru predsjednika
Komore.

Članak 49.
**(zamjena predsjednika Komore)**

Spriječenog predsjednika Komore zamjenjuje s istim ovlastima jedan od
predsjednika strukovnog razreda.

3. VIJEĆE KOMORE
Članak 50.
**(sastav Vijeća)**

(1) Vijeće Komore čine predsjednik Komore i predsjednici strukovnih razreda koje
imenuje Skupština Komore.
(2) Sjednice Vijeća komore saziva i vodi predsjednik Komore.
(3) Predsjednik Komore i predsjednici strukovnih razreda imaju pravo na naknadu
za rad u Vijeću Komore.
(4) Mandat članova Vijeća Komore traje četiri godine odnosno do izbora novih
članova.

Članak 51.
**(nadležnost Vijeća)**

(1) Vijeće Komore je izvršno tijelo Komore koji upravlja radom i poslovanjem
Komore.
(2) Vijeće Komore:
1. utvrđuje prijedlog Statuta i drugih akata koje donosi Skupština Komore;
2. donosi Pravilnik o radu Stručne službe Komore
3. predlaže odluke te donosi zaključke i stajališta o pitanjima koja se predlažu
Skupštini Komore;
4. utvrđuje i usklađuje interese strukovnih razreda i članova;
5. brine o izvršavanju Programa rada, općih akata i odluka Skupštine Komore;
6. osigurava izvođenje javnih ovlasti putem odgovarajućih služ­bi, strukovnih
razreda, povjerenstava i radnih skupina;
7. vodi financijsko poslovanje Komore te upravlja sredstvima Komore;
8. određuje prijedlog programa rada i financijskog plana, te završnog računa
Komore;
9. predlaže Skupštini Komore iznos upisnine, članarine i ostalih doprinosa
Komori;
10. usvaja cjenik za rad u tijelima i radnim tijelima Komore;
11. usvaja cjenik za rad i stručne usluge, koje obavljaju članovi Komore za
Komoru;
12. odobrava isplatu novčanih sredstava sa računa Komore, u iznosu većem od
200.000,00 (riječima: dvije stotine tisuća kuna);
13. odlučuje o sklapanju različitih ugovora, a obavezno onih, iz kojih proizlazi
materijalna obaveza Komore u iznosu većem od 200.000,00 kn (riječima: dvije
stotine tisuća kuna);
14. donosi pravilnik o obliku i sadržaju te izdavanju, uporabi i vraćanju pečata
i iskaznice;
15. usvaja akte kojima se određuje, koji podaci službi, koje obav­ljaju usluge
na osnovu javnog ovlaštenja i ostalih službi Komore, se smatraju poslovnom
tajnom;
16. usvaja akte Komore, osim ako donošenje pojedinačnih akata ne spada u
nadležnost Skupštine Komore;
17. usvaja akt o organizaciji stručnih, administrativnih i tehnič­kih službi
Komore, te o sistematizaciji radnih mjesta;
18. imenuje tajnika Komore i stručne tajnike Komore;
19. imenuje i razrješava članove odbora za upis;
20. imenuje članove stalnih radnih tijela Komore;
21. određuje svoje predstavnike u odgovarajuća stručna tijela na lokalnoj,
regionalnoj, državnoj i međudržavnoj razini;
22. imenuje i razrješava članove ispitnih komisija za stručne ispite;
23. na prijedlog Povjerenstva za stručne ispite utvrđuje popis preporučene
stručne literature i propisa, koji se odnose na ispitne programe stručnih
ispita;
24. uređuje provedbu stručnih ispita;
25. donosi odluke o pristupanju međunarodnim inženjerskim i ostalim
organizacijama i o izlasku iz istih;
26. priprema prijedlog Pravilnika o cijenama usluga te ga dostavlja Skupštini
Komore na usvajanje;
27. potiče stručnu, kulturnu i društvenu djelatnost svojih članova;
28. osigurava zastupanje strukovnih i socijalnih interesa svojih članova, te im
pruža ostalu pomoć u postizanju njihovih prava i interesa;
29. potiče suradnju među svojim članovima, te osigurava sve potrebno da se
eventualni međusobni sporovi riješe mirnim putem;
30. osigurava sve što je potrebno u svezi stručnog usavršavanja svojih članova;
31. uspostavlja sistem praćenja, potvrđivanja i evidentiranja stručnog
usavršavanja svakog člana Komore u okviru godišnjeg programa stručnog
usavršavanja članova;
32. usvaja odluke u svezi izdavanja službenog glasila i ostalih stručnih
publikacija Komore, a ujedno predstavlja stručni savjet glasila te imenuje
glavnog urednika glasila;
33. osigurava sve što je potrebno u svezi osiguranja odgovornosti za štetu, koja
bi mogla nastati njezinim članovima, u svezi obavljanja njihove djelatnosti, te
sklapa ugovore o osiguranju;
34. obavlja ostale poslove, određene posebnim propisima, ovim Statutom,
Poslovnikom o radu i ostalim aktima Komore.

Članak 52.
**(kvorum i odlučivanje Vijeća)**

(1) Vijeće Komore sastaje se na redovite sjednice najmanje jed­nom kvartalno.
(2) Poziv za sjednicu mora biti dostavljen najmanje 7 (sedam) dana prije
njezinog održavanja i u njemu mora biti naznačeno mjesto, vrijeme održavanja,
dnevni red sjednice i u pravilu svi materijali za raspravu.
(3) Vijeće Komore ima kvorum ako je prisutna većina članova.
(4) Sve akte i odluke Vijeće Komore donosi većinom glasova prisutnih članova.

Članak 53.
**(poslovnik o radu Vijeća)**

Rad Vijeća Komore pobliže se uređuje Poslovnikom o radu.

4. NADZORNI ODBOR
Članak 54.
**(sastav Nadzornog odbora)**

(1) Nadzorni odbor Komore čini predsjednik i četiri člana, koje na prijedlog
strukovnih razreda bira i razrješava Skupština Komore. Članovi Nadzornog odbora
između sebe imenuju predsjednika, koji saziva sjednice i predsjeda radom
Nadzornog odbora.
(2) Član Nadzornog odbora Komore može biti samo onaj član Komore, koji je upisan
u Imenike Komore i nije u mirovanju, nije član Skupštine Komore i Vijeća Komore.
(3) Nadzorni odbor Komore svoje odluke donosi većinom glasova nazočnih članova.
(4) Članovi Nadzornog odbora imaju pravo na naknadu za svoj rad.
(5) Mandat članova Nadzornog odbora je četiri godine.

Članak 55.
**(nadležnosti Nadzornog odbora)**

Nadzorni odbor Komore nadzire provođenje Statuta i drugih općih akata Komore,
materijalno – financijsko poslovanje Komore i raspolaganje sredstvima Komore,
rad Stručne službe Komore u skladu sa Statutom i drugim općim aktima.

XII. STRUKOVNI RAZREDI KOMORE
Članak 56.
**(strukovni razredi)**

(1) Za uspješno obavljanje zadataka, te za postizanje ciljeva ravnopravnog i
jednakovrijednog zastupanja svih struka udruženih u Komoru, u Komori su osnovani
strukovni razredi slijedećih struka:
1. Razred inženjera šumarstva
2. Razred inženjera drvne tehnologije
(2) Strukovni razredi su samostalni u odlučivanju o pitanjima struke.

Članak 57.
**(pravila razreda)**

(1) Strukovni razredi donose svoja pravila, koja stupaju na snagu kad ih odobri
Vijeće Komore.
(2) Pravilima iz stavka 1. ovoga članka pobliže se uređuje ustrojstvo i rad
razreda, prava i obveze članova razreda, te druga pitanja od interesa za rad
razreda u skladu s odredbama Zakona, ovog Statuta, Kodeksa strukovne etike i
drugim općim aktima Komore.

Članak 58.
**(tijela razreda)**

(1) Tijela razreda su predsjednik razreda i odbor razreda.
(2) Predsjednik razreda ima zamjenika.
(3) Predsjednika razreda i njegova zamjenika bira razred na svojoj sjednici, na
vrijeme od četiri godine.
(4) Odbor razreda čini predsjednik i pet članova razreda, izabrani na sjednici
razreda, na vrijeme od četiri godine. Nadležnost i način rada odbora utvrđuje se
pravilima razreda.
(5) Odborom razreda predsjedava predsjednik razreda.

Članak 59.
**(sjednica razreda)**

(1) Redovita sjednica razreda održava se svake godine, a saziva je i predsjeda
joj predsjednik razreda.
(2) Predsjednik razreda saziva na svoj poticaj ili na zahtjev Odbora razreda ili
najmanje četvrtine ukupnog članstva razreda izvanrednu sjednicu razreda.
(3) Sjednica razreda može se održati i donositi pravovaljane odluke ako joj je
nazočna većina svih članova. Ako sjednici razreda nije nazočna većina svih
članova razreda, sjednica se odgađa na 30 minuta, i nakon toga započinje s
radom. Pravovaljane odluke na tako održanoj sjednici razreda donose se većinom
nazočnih članova.
(4) Na sjednici razreda odluke se donose većinom glasova nazočnih članova.
(5) Na sjednicama razreda odlučuje se o svim pitanjima djelovanja i
organiziranja pojedine struke.

XIII. STRUČNA SLUŽBA KOMORE
Članak 60.
**(Stručna služba Komore)**

(1) Za obavljanje stručnih, administrativnih pomoćnih, i drugih poslova Komora
ima Stručnu službu.
(2) Stručnu službu čini tajnik Komore, stručni tajnici strukovnih razreda i
potreban broj stalno zaposlenih administrativnih djelatnika.
(3) Za izbor tajnika Komore i stručnih tajnika strukovnih razreda, raspisuje se
natječaj.
(4) Natječaj provodi Povjerenstvo za natječaj, koje osniva Vijeće Komore u
skladu s odredbama Pravilnika o radu Stručne službe.
(5) Tajnika Komore i stručne tajnike strukovnih razreda na osnovi natječaja
imenuje i razrješava Vijeće Komore, na prijedlog predsjednika Povjerenstva za
natječaj.
(6) Tajnik Komore je djelatnik s posebnim ovlaštenjima čija se prava i
odgovornosti uređuju ovim Statutom i Pravilnikom o radu Stručne službe.

Članak 61.
**(rad Stručne službe)**

(1) Stručna služba Komore treba odgovarati potrebama i zah­tjevima članova i
omogućavati stručno, kvalitetno, pravovremeno i odgovorno izvršavanje zadaća
prema Zakonu, ovom Statutu te drugim aktima.
(2) Rad Stručne službe Komore uređuje se Pravilnikom o radu Stručne službe koji
donosi Vijeće komore.

XIV. DOBIVANJE PODATAKA
Članak 62.
**(pravo na dobivanje podataka)**

Za potrebe izvršavanja dobivenih javnih ovlasti, čiji nositelj je Komora, ista
ima pravo zatražiti podatke od nadležnih državnih tijela i ostalih tijela
lokalne samouprave i uprave koji vode zbirke podataka i podatke iz
dokumentacije, na temelju kojih se donose konkretne upravne odluke i ostali
akti, a koje je donijelo državno tijelo ili tijelo lokalne samouprave i uprave,
podatke u svezi javnih narudžbi i slično.

XV. STEGOVNA TIJELA KOMORE
1. STEGOVNI SUD
Članak 63.
**(Stegovni sud)**

(1) Stegovni sud nezavisno je tijelo Komore koje odlučuje o težim povredama
dužnosti i ugleda inženjera što ih počine ovlašteni inženjeri.
(2) Stegovni sud odlučuje o žalbama protiv odluka Stegovnog vijeća donesenih u
prvom stupnju.

Članak 64.
**(sastav Stegovnog suda)**

(1) Predsjednika, njegova zamjenika i suce Stegovnog suda bira i razrješuje
Skupština Komore.
(2) Član Stegovnog suda smatra se razriješenim dužnosti ako za njegovo
razrješenje glasuje većina svih članova Skupštine.
(3) Članu Stegovnog suda o čijem se razrješenju odlučuje mora biti omogućeno da
se prije sjednice Skupštine na kojoj će se odlučivati o njegovu razrješenju
pravodobno upozna sa zahtjevom za njegovim razrješenjem, činjenicama na kojima
se taj zahtjev temelji i dokazima kojima se te činjenice potkrepljuju. Mora mu
biti omogućeno da se na sjednici Skupštine izjasni o zahtjevu za razrješenje.

Članak 65.
**(primjena propisa)**

(1) U sudovanju stegovni suci su nezavisni i sude po Zakonu, Statutu Komore te
Kodeksu strukovne etike.
(2) Ako ovim Statutom nije drukčije određeno, u stegovnom postupku na
odgovarajući se način primjenjuju odredbe skraćenog kaznenog postupka, osim
pravila o dovođenju, obećanju okrivljenika da neće napustiti boravište, jamstvo
o pritvoru, pretrazi stana i osoba, pravovremenom preuzimanju predmeta,
postupanju sa sum­njivim stvarnim i imovinsko pravnom zahtjevu.
(3) U postupku pred Stegovnim vijećem javnost je isključena.

Članak 66.
**(rad Stegovnog suda)**

(1) Radom Stegovnog suda rukovodi njegov predsjednik. Ako je on spriječen,
zamjenjuje ga njegov zamjenik.
(2) Stegovni sud sudi u vijećima u sastavu od predsjednika vijeća i dva člana.
Sastav vijeća i redoslijed po kojemu će im se pred­meti dodjeljivati utvrđuje
Stegovni sud na početku svake godine svog mandata.
(3) Vijeće odlučuje većinom glasova.

Članak 67.
**(nadležnost Stegovnog suda)**

Stegovni sud:
1. sudi za teže povrede dužnosti i ugleda inženjera
2. odlučuje o žalbama protiv odluke Stegovnog vijeća o lakšim povredama dužnosti
i ugleda inženjera
3. odlučuje o prijedlogu stegovnog tužitelja za obustavu stegov­nog postupka,
nakon podignute optužnice
4. obavlja i ostale poslove određene zakonom i ovim Statutom.

Članak 68.
**(branitelj)**

(1) U postupku pred Stegovnim sudom okrivljeni ima pravo uzeti branitelja.
(2) Vijeće može iznimno odrediti obvezatno sudjelovanje branitelja u postupku
kad smatra da je to u interesu okrivljenog, a okrivljeni nije sam uzeo
branitelja.
(3) Predsjednik Stegovnog suda i stegovni tužitelj Komore ne mogu biti
branitelji u stegovnim postupcima pred Stegovnim sudom Komore.

2. VIŠI STEGOVNI SUD
Članak 69.
**(Viši stegovni sud)**

Viši stegovni sud nezavisno je tijelo Komore, koje odlučuje o žalbama protiv
odluka Stegovnog suda Komore donesenih u prvom stupnju, a obavlja i druge
poslove određene zakonom i ovim Statutom.

Članak 70
**(sastav Višeg stegovnog suda)**

Predsjednika, njegove zamjenike i suce Višeg stegovnog suda bira i razrješava
dužnosti Skupština Komore.

Članak 71.
**(rad Višeg stegovnog suda)**

(1) Radom Višeg stegovnog suda rukovodi njegov predsjednik, a u slučaju njegove
spriječenosti zamjenjuje ga njegov zamjenik.
(2) Viši stegovni sud sudi u vijećima, koja se sastoje od predsjednika vijeća i
dva člana. Sastav vijeća i redoslijed po kojem im se dodjeljuju prednosti
utvrđuje Viši stegovni sud na početku svake godine svog mandata.

3. STEGOVNA VIJEĆA
Članak 72.
**(stegovna vijeća)**

(1) Za lakše povrede dužnosti i ugleda inženjera ovlašteni inženjeri odgovaraju
pred stegovnim vijećima koja se sastoje od tri člana. Članove stegovnih vijeća
bira Vijeće komore.
(2) O žalbama protiv odluka stegovnih vijeća odlučuje Stegovni sud.

4. STEGOVNI TUŽITELJ
Članak 73.
**(stegovni tužitelj)**

(1) Stegovnog tužitelja bira i razrješava dužnosti Skupština komore.
(2) Stegovni tužitelj ne smije biti član Upravnog odbora ili Nadzornog odbora
Komore.

5. UVJETI ODGOVORNOSTI I STEGOVNE MJERE
Članak 74.
**(uvjeti odgovornosti)**

(1) Za povredu dužnosti i ugleda inženjera ovlašteni inženjeri odgovaraju po
odredbama Zakona, ovog Statuta i Kodeksa strukov­ne etike.
(2) Za teže povrede dužnosti i ugleda inženjera ovlašteni inženjeri odgovaraju
pred Stegovnim sudom Komore.
(3) Stegovni sud Komore će za težu povredu dužnosti ne izvršavanja materijalnih
obveza koje proističu iz članstva u Komori, provoditi stegovni postupak po
hitnom postupku i po skraćenim dokaz­nim postupcima, a kao vjerodostojan dokaz
smatrat će se podatci o neizvršenim obvezama koje je izdala Stručna služba
Komore.
(4) Za lakše povrede dužnosti i ugleda inženjera ovlašteni inženjeri odgovaraju
pred Stegovnim vijećem.

Članak 75.
**(teže povrede dužnosti)**

Teža povreda dužnosti i ugleda inženjera postoji:
1. ako inženjer unatoč zakonskim smetnjama ishodi upis u Imenik ovlaštenih
inženjera,
2. ako počini kazneno djelo koje dovodi u pitanje njegovu dostojnost za daljnje
obavljanje inženjerske djelatnosti,
3. ako za vrijeme mirovanja članstva u komori obavlja inženjerske poslove ili
ako tu mjeru izigra na bilo koji način,
4. ako protivno zakonu i ovlastima koje ima u pružanju stručne usluge posreduje
kod određenih tijela ili pravnih osoba koje obavljaju javnu službu ili ako
istupa nedostojno i protivno ovlastima,
5. ako nesavjesno obavlja inženjerske poslove,
6. ako protivno Zakonu rabi strukovni naziv ovlašteni inženjer u složenici sa
strukovnim smjerom,
7. ako obavlja poslove protivno stručnom smjeru,
8. ako sklopi ili izvrši poslove ispod cijene propisane Pravilnikom o cijenama
usluga,
9. ako dobivanje poslova uvjetuje pogodnostima, poslovnim ili administrativnim,
osobno ili preko posrednika
10. ako konkurira cijenama nižim od propisanih ili kod određivanja cijene
upotrijebi netočne podatke
11. ako naplati manje od svote ugovorene na temelju Pravilnika o cijenama usluga
ili sklopi ugovor s netočnim podacima
12. ako kao zaposlenik u pravnoj osobi ne poštuje akte Komore ili o njihovoj
povredi ne obavijesti Komoru
13. ako traži ili pribavlja poslove na nedostojan način ili ako potpisuje
projekte, stručna mišljenja i sl. izrađene od neovlaštene osobe,
14. ako ne izvršava materijalne obveze koje proistječu iz članstva u Komori,
15. ako teže povrijedi svoje dužnosti u tijelima upravljanja ili prema tijelima
Komore,
16. ako ne vrati pečat i iskaznicu kada je to propisano,
17. ako neovlašteno koristi službene podatke u osobne svrhe,
18. ako ugovara poslove bez odgovarajućeg pisanog dokumenta,
19. ako za vrijeme privremenog ili trajnog gubitka prava obav­ljanja poslova sa
strukovnim nazivom ovlašteni inženjer obavlja stručne poslove iz područja
šumarstva, lovstva i drvne tehnologije,
20. ako obavlja poslove protivno izdanoj licenci za rad.

Članak 76.
**(novčane kazne)**

(1) Novčane kazne zbog lakših povreda dužnosti inženjera može se izreći
ovlaštenom inženjeru u iznosu od 1.000,00 do 3.000,00kuna.
(2) Novčana kazna zbog težih povreda dužnosti i ugleda inženjera može se izreći
ovlaštenom inženjeru u iznosu od 5,000,00 do 15.000,00 kuna.
(3) Ako se izriče jedinstvena kazna za više povreda dužnosti i ugleda inženjera
utvrđeni iznos ukupne jedinstvene novčane kazne ne smije premašiti za lakše
povrede iznos od 3.000,00 kuna, a za teže povrede iznos od 15.000,00 kuna.

Članak 77.
**(objava presude)**

(1) Stegovni sud može presudom odlučiti da se pravomoćna odluka donesena u
postupku protiv ovlaštenog inženjera objavi u glasilu Komore.
(2) Nakon pravomoćnosti oslobađajuće presude ovlašteni inženjer protiv kojeg se
vodi stegovni postupak ima pravo tražiti da se u glasilu Komore objavi presuda
kojom je oslobođen.

Članak 78.
**(olakotne okolnosti)**

Pri određivanju stegovne mjere za težu povredu dužnosti i ugleda inženjera
Stegovni sud uzima u obzir sve okolnosti o kojima ovisi vrsta i visina kazne, a
osobito štetne posljedice koje su nastale, iz kojih je pobudio teže povrede
izvršenja te prijašnju stegovnu osuđivanost. Pri izricanju novčane kazne
uvažavaju se i imovinske prilike stegovno okrivljenog.

Članak 79.
**(rok plaćanja kazne)**

(1) Ako je za težu povredu izrečena novčana kazna u presudi se određuje rok
plaćanja, koji ne može biti kraći od petnaest dana ni duži od tri mjeseca.
(2) U opravdanim slučajevima Stegovni sud može dopustiti da se novčana kazna
isplati u obrocima. U tom slučaju Sud odobrava način otplaćivanja i rok isplate
koji ne može biti duži od godine dana.
(3) Novčana kazna i troškovi stegovnog postupka naplaćuje se u korist Komore.

6. POKRETANJE STEGOVNOG POSTUPKA
Članak 80.
**(pokretanje stegovnog postupka)**

(1) Stegovni postupak pokreće stegovni tužitelj kada primi prijavu ili nađe da
postupak treba pokrenuti po službenoj dužnosti.
(2) Protiv ovlaštenog inženjera koji ne izvršava materijalne obveze prema
Komori, stegovni tužitelj izdaje rješenje o privremenoj zabrani obavljanja
poslova do okončanja stegovnog postupka po hitnom postupku ali ne duže od 60
dana, na temelju vjerodostojne isprave (izvoda iz poslovnih knjiga – poslovne
kartice člana), te istodobno podiže optužnicu. Stegovni postupak se obustavlja u
slučaju kada član u međuvremenu podmiri materijalne obveze prema Komori.
(3) Izrečena mjera zabrane obavljanja poslova uračunava se u kaznu.

Članak 81.
**(podnošenje dokaza)**

(1) Podnositelj prijave za pokretanje stegovnog postupka dužan je u prijavi
navesti i priložiti sve dokaze na kojima temelji svoju prijavu, a u protivnom
prijava će se smatrati nepotpunom te će rješenjem biti odbačena. Protiv ovog
rješenja podnositelj prijave nema pravo žalbe.
(2) Kad prijavu podnosi član Komore, dužan je uz prijavu predočiti dokaz o
plaćenom predujmu za prijavu u iznosu od 1.000,00 kn (tisuću kuna). U slučaju
presude u korist podnositelja prijave, istom će se vratiti predujam po
pravomoćnosti presude, a na teret tuženoga. Navedeni iznos predujma uplaćuje se
na žiro-račun Komore. Ako podnositelj prijave nije predujmio navedeni iznos,
stegovni tužitelj će ga pozvati da to učini u roku 8 dana, jer će u protivnom
njegova prijava rješenjem biti odbačena. Protiv ovog rješenja podnositelj
prijave nema pravo žalbe.
(3) Nakon što zaprimi prijavu i utvrdi da je prijava podnesena u skladu s
odredbom iz stavaka 1. i 2. ovoga članka, stegovni tužitelj dostavlja prijavu na
očitovanje prijavljenom s pozivom da se pisano očituje u roku 8 dana. Ako
prijavljeni ne dostavi svoje očitovanje, smatrat će se da priznaje u cijelosti
navode u prijavi ili je njegovo pisano očitovanje upitno s aspekta povrede
važećih propisa Komore, tada stegovni tužitelj podiže optužnicu. Ako dostava
poziva prijavljenom bude neuredna zbog toga što nije podigao pošiljku ili što se
više ne nalazi na adresi koja je prijavljena u Komori, dostava poziva
prijavljenome obavit će se putem oglasne ploče Komore, a protiv prijavljenoga će
se pokrenuti stegovni postupak zbog djela koje mu se stavlja na teret, kao i
zbog neprijavljivanja promjene adrese Komori.
(4) Stegovni tužitelj može tijekom cijelog prethodnog postupka saslušati
okrivljenoga, kao i zatražiti dodatno obrazloženje prijave ili očitovanja
prijavljenog, s tim da taj rok iznosi 8 dana, a iznimno može iznositi 15 dana, o
čemu odlučuje stegovni tužitelj. Ukoliko podnositelj prijave u tom roku ne
udovolji pozivu stegovnog tužitelja, njegova će prijava biti odbačena, a ukoliko
pozivu ne udovolji prijavljeni, stegovni tužitelj će u daljem postupku cijeniti
ovu činjenicu.

Članak 82.
**(podizanje optužnice)**

(1) Stegovni tužitelj, pošto provede potrebne izviđaje, ako utvrdi da se radi o
težoj povredi, podiže optužnicu.
(2) Slučajeve lakših povreda stegovni tužitelj ustupa na rješavanje Stegovnom
vijeću.

7. POSTUPAK PRED STEGOVNIM SUDOM
Članak 83.
**(postupak pred stegovnim sudom)**

(1) Predsjednik vijeća Stegovnog suda, pošto primi optužnicu, saziva Stegovno
vijeće u sastav u kojeg pored predsjednika ulaze i dva suca.
(2) Stegovno vijeće:
1. obustavlja postupak ako utvrdi da djelo koje je predmet optuž­be nije teža
povreda ili da postoje okolnosti koje isključuju stegovnu odgovornost ili da
nema dovoljno dokaza da je okrivljenik osnovano sumnjiv da je učinio povredu
koja je predmet optužbe,
2. ustupa predmet stegovnom vijeću Komore ako smatra da se radi o lakšoj povredi
ugleda i dužnosti inženjera,
3. vraća optužnicu stegovnom tužitelju sa zahtjevom da dopuni optužnicu ako
ustanovi da je ta dopuna potrebna,
4. može odlučiti da postupak prekine do pravomoćnog završet­ka kaznenog postupka
ako je protiv okrivljenika pokrenut kazneni postupak za isto djelo.
(3) U slučajevima iz stavka 2. točke 1., 2., i 4. ovog članka vijeće dostavlja
rješenje okrivljeniku i stegovnom tužitelju. Protiv takva rješenja iz stavka 2.
točke 1. i 4. stegovni tužitelj može izjaviti žalbu Višem stegovnom sudu Komore.
(4) Po optužnici koju stegovni tužitelj dostavlja po hitnom postupku, a odnosi
se na težu povredu dužnosti s osnova neplaćanja članarine, postupak pred
Stegovnim sudom je hitan.
(5) Stegovni sud u slučaju utvrđene teže povrede radi neizvršavanja materijalnih
obveza donosi i izriče kaznu zabrane obavljanja poslova na određeno vrijeme.

Članak 84.
**(stegovna rasprava)**

(1) Ako vijeće ne donese nijedno od rješenja iz članka 96. ovog Statuta,
predsjednik vijeća zakazuje stegovnu raspravu.
(2) U pozivu na raspravu okrivljeniku se dostavlja optužnica. Ako je obrana
obvezatna, okrivljenik se poziva da izabere branitelja i da o tome obavijesti
sud najkasnije osam dana prije zakazane ras­prave. Ako okrivljenik ne imenuje
branitelja do tog roka, postavlja mu ga Sud po službenoj dužnosti.

Članak 85.
**(održavanje rasprave)**

Rasprava se može održati u odsutnosti uredno pozvanog okriv­ljenika koji svoj
izostanak nije opravdao, a saslušan je u prethodnom postupku ili mu je bilo
omogućeno da u prethodnom postupku iznese svoju obranu.

Članak 86.
**(mjesto održavanja rasprave)**

Stegovne rasprave održavaju se redovito u sjedištu Komore.

Članak 87.
**(donošenje rješenja)**

Tijekom rasprave vijeće može donijeti bilo koje rješenje od navedenih u članku
96. ovog Statuta.

Članak 88.
**(donošenje presude)**

(1) Nakon provedene rasprave vijeće Stegovnog suda donosi presudu, kojom se
okrivljenik:
1. proglašava krivim ili
2. oslobađa optužbe ako se utvrdi da djelo koje je predmet optužbe nije teža
povreda dužnosti i ugleda inženjera, ako postoje okolnosti koje isključuju
stegovnu odgovornost, ili ako nema dokaza da je okrivljenik povredu izvršio, ili
se utvrdi da djelo nije učinio.
(2) Stegovni sud donosi presudu kojom se optužba odbija ako stegovni tužitelj
odustane od optužnice ili ako utvrdi da je nastupila zastara gonjenja.

Članak 89.
**(sadržaj presude)**

U presudi kojom se okrivljeni proglašava krivim vijeće Stegov­nog suda navodi:
1. djelo za koje se utvrđuje krivim te činjenice i okolnosti koje čine težu
povredu ugleda i dužnosti inženjera
2. mjeru koja je okrivljeniku izrečena.

Članak 90.
**(troškovi postupka)**

(1) Stegovnom odlukom sud odlučuje i o snošenju troškova postupka.
(2) Stegovni sud može troškove postupka odrediti i u paušalnom iznosu od 500,00
do 2.000,00 kuna uzimajući u obzir složenost i trajanje postupka.

Članak 91.
**(dostava pisanog otpravka)**

Pisani otpravak presude Stegovnog suda dostavlja se okrivljeniku, njegovu
branitelju, stegovnom tužitelju, a pravomoćna presuda Komori i prijavitelju.

Članak 92.
**(priziv)**

(1) Protiv presude Stegovnog suda dopušten je priziv Višem stegovnom sudu u roku
od 15 dana.
(2) Pravo na priziv ima okrivljenik, njegov branitelj i stegovni tužitelj.
(3) Primjerak priziva dostavlja se protivnoj stranci, koja može dati odgovor u
roku od 8 dana.
(4) Viši stegovni sud odlučuje u sjednici vijeća od tri člana.
(5) Viši stegovni sud može potvrditi, preinačiti ili ukinuti presudu Stegovnog
suda.
(6) Odluka Višeg stegovnog suda dostavlja se svim osobama odnosno strankama
navedenim u stavku 2. ovoga članka, te prijavitelju.

8. POSTUPAK PRED STEGOVNIM VIJEĆEM KOMORE
Članak 93.
**(lakše povrede dužnosti)**

Lakša povreda dužnosti i ugleda inženjera postoji:
1. ako neopravdano ne ispuni svoje dužnosti u svezi s njegovim imenovanjem u
tijela ili radna tijela Komore,
2. ako svojim radnjama, propustima ponašanjem šteti ugledu struke ili ako se
prilikom obavljanja svog posla ponaša neprimjereno ili uvredljivo,
3. ako ne dozvoljava strukovnu prosudbu svog rada od strane ovlaštene osobe
tijela,
4. ako svoj posao obavlja bez odgovarajuće naplate kada postoji mogućnost da će
se taj posao koristiti za dobivanje narudžbe ili u poslovne svrhe zbog čega se
nikako ne može smatrati dobrotvornom uslugom,
5. ako ne upozori na ponašanje drugih članova Komore koje je protivno kodeksu,
6. ako ne sudjeluje u programima trajnog stručnog usavršavanja koje je propisala
i organizirala Komora,
7. ako Komori ne dostavi svoje podatke koji su od važnosti za vođenje Imenika i
za rad Komore,
8. ako reklamira sudjeluje u reklamiranju proizvoda i usluga koje bi moglo
ugroziti njegovu neovisnost i strukovno prosuđivanje,
9. ako prilikom poslovnog i javnog nastupa koristi neistinite podatke ako s
naručiteljima, kolegama i javnošću komunicira nestrpljivo ili uvredljivo,
10. ako naručitelju izruči nepotpunu strukovnu dokumentaciju ili ako svoj posao
obavlja protivno pravilima struke.

Članak 94.
**(postupak pred stegovnim vijećem)**

(1) Izviđaje u postupku izricanja mjera zbog lakših povreda, vo­di član
Stegovnog vijeća Komore kojeg odredi predsjednik vijeća.
(2) Okrivljeniku se prije donošenja odluke omogućuje da dade svoju obranu.
(3) Protiv rješenja Stegovnog vijeća može se izjaviti žalba ako je okrivljeniku
izrečena stegovna mjera. Žalbu može izjaviti samo okrivljenik, i to u roku 15
dana.
(4) O žalbi odlučuje Stegovni sud Komore u vijeću od tri člana u nejavnoj
sjednici. Odluka vijeća je konačna.
(5) U postupku pred Stegovnim vijećem Komore na odgovarajući se način
primjenjuju odredbe ovog Statuta o stegovnom postup­ku zbog teže povrede ugleda
i dužnosti inženjera, ako odredbama ovog članka nije što drugo predviđeno.

10. ZASTARA
Članak 95.
**(zastara)**

(1) Zastara progona prekida se podnošenjem prijave Komori i odlukom mjerodavnih
tijela Komore o pokretanju postupka.
(2) Zastara progona i zastara ovrhe kazne nastupa u svakom slučaju kad protekne
dvostruki rok predviđen za zastaru progona i za zastaru ovrhe kazne.
(3) Ako je stegovni okrivljenik istom povredom izvršio i kaz­neno djelo, zastara
progona prekida se do pravomoćnog završetka kaznenog postupka, a nakon toga
stegovni se postupak nastavlja.

XVI. FINANCIJSKO POSLOVANJE KOMORE
Članak 96.
**(financijsko poslovanje)**

(1) Financijsko poslovanje Komore obavlja se na osnovi godiš­njeg proračuna
prihoda i rashoda, koji odobrava Skupština.
(2) Proračunski prihodi Komore jesu:
1. upisnina inženjera
2. članarina ovlaštenih inženjera
3. ostali prihodi i davanja
(3) Izvanredni prihodi Komore jesu:
1. novčane stegovne kazne
2. različiti izvanredni prihodi.

Članak 97.
**(korištenje sredstava)**

(1) Komora koristi svoja sredstva za ostvarivanje zadataka Komore utvrđenih
Zakonom.
(2) Vijeće komore može odobriti uporabu sredstava Komore i za druge opravdane
svrhe iIi potrebe.

Članak 98.
**(račun Komore)**

(1) Financijsko poslovanje Komore registrira se na osnovnom računu Komore.
(2) Na osnovnom računu registrira se financijsko poslovanje Komore i financijsko
poslovanje strukovnih razreda.

Članak 99.
**(osobe ovlaštene za raspolaganje sredstvima)**

Odluku o osobama ovlaštenim za raspolaganje novčanim sredstvima Komore donosi
Vijeće komore.

XVII. KOMORA I JAVNOST DJELOVANJA, ČUVANJE POSLOVNE TAJNE
Članak 100.
**(javnost djelovanja Komore)**

(1) Djelovanje Komore je javno, ako to Zakon, ovaj Statut ili opći akt Komore ne
određuju drugačije.
(2) Stručna služba komore, tijela i radna tijela Komore moraju voditi brigu o
poštivanju tajnosti osobnih podataka iz evidencija o stručnim ispitima, iz spisa
o položenim stručnim ispitima, iz Imenika komore, iz spisa o upisu u Imenik
komore i ostalih evidencija, koje vodi Komora, te spriječiti neovlašteni pristup
njima.
(3) Svaki član Komore dužan je čuvati poslovnu tajnu Komore.

Članak 101.
**(akti, koji određuju zaštitu osobnih podataka)**

(1) Aktom, koji usvaja Vijeće komore, se utvrđuje koji podaci evidencijske
službe i službe za stručne ispite, predstavljaju poslovnu tajnu.
(2) Aktom iz stavka 1. ovoga članka, može se također odrediti koji podaci
ostalih administrativno stručnih službi, tijela ili radnih tijela Komore
predstavljaju poslovnu tajnu.
(3) Tijela i radna tijela Komore dužni su kao poslovnu tajnu čuvati i one
isprave i poslovne podatke koje takvima proglasi odnos­no odredi nadležno
tijelo, odnosno podatke, koji su prema zakonu ostalim propisima određeni kao
tajni.

Članak 102.
**(organizacijski propisi)**

Tajnik Komore, sukladno aktu iz članka 101. ovoga Statuta, donosi organizacijske
i ostale odgovarajuće mjere, na osnovi kojih Komora sprječava neovlašteni ili
neregistrirani pristup poslovnim prostorijama službe koje služe za obavljanje
javnih ovlasti Komore, namjerno uništavanje podataka, upisanih u Imenik
ovlaštenih inženjera i knjigu o stručnim ispitima, njihovu izmjenu gubitak, kao
i neovlašteni pristup, obradu i dostavljanje tih podataka te njihovo korištenje.

Članak 103.
**(službeno glasilo Komore i informiranje članstva)**

(1) Službeno glasilo Komore je »Glasilo Hrvatskih inženjera šumarstva i drvne
tehnologije«.
(2) U službenom glasilu Komore objavljuju se akti Komore, te se članovi
obavještavaju o radu tijela i radnih tijela Komore. U službenom glasilu se
također objavljuju izreke konačnih odluka stegovnih tijela.
(3) Komora objavljuje opće akte te ostale obavijesti i na web stranici Komore.

XVIII. ZAVRŠNA ODREDBA
Članak 104.
**(stupanje na snagu Statuta)**

Ovaj Statut stupa na snagu osmog dana od dana objave u »Narodnim novinama«.

Broj: 01/st/06
Zagreb, 7. prosinca 2006.

Predsjednik
Hrvatske komore inženjera
šumarstva i drvne tehnologije
**Damir Felak,
dipl. ing**., v. r.

Statut, NN 136/2006-3094
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)